
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,                                                                
ŞTIINŢĂ, TINERET ŞI SPORT                                                                 
Bucureşti, 1 noiembrie 2005                                                                                                      
Nr.29/216
Raport

asupra propunerii legislative privind modificarea art.10 alin. (1) literele a) şi b) din Legea nr.128/1997 din 12 iulie 1997 privind Statutul personalului didactic (Pl-X 392/2005)
1. În conformitate cu prevederile art.89 din Regulamentul Camerei Deputaţilor, republicat, cu adresa nr. Pl-x 392/12.10.2005, Comisia pentru învăţământ, ştiinţă, tineret şi sport a fost sesizată spre dezbatere cu propunerea legislativă privind modificarea art.10 alin. (1) literele a) şi b) din Legea nr.128 din 12 iulie 1997 privind Statutul personalului didactic. Propunerea legislativă a fost avizată de Comisia pentru muncă şi protecţie socială,  Comisia juridică de disciplină şi imunităţi şi de către Consiliul legislativ. Guvernul României a exprimat un punct de vedere favorabil acestei iniţiative legislative.
În actuala formă se consideră că prevederile art. 10, respectiv literele a) şi b) ale alin. (1) limitează posibilităţile de pretransferare a personalului din învăţământ prin utilizarea sintagmei „în unităţi de învăţământ echivalente sau în trepte inferioare de învăţământ”. Aceasta ar reprezenta o barieră, de aceea se propune eliminarea acesteia din textul legii. 

2. În raport de obiectul şi conţinutul său, proiectul de lege face parte din categoria legilor organice.

3. La lucrări au fost prezenţi 21 deputaţi, din totalul de 28 membri ai Comisiei. Propunerea legislativă a fost respinsă în şedinţa Comisiei din 25.10.2005, cu 10 voturi pentru şi 11 voturi împotrivă.

4. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este prima Cameră sesizată. 
În urma dezbaterii, Comisia respinge propunerea legislativă din următoarele motive:

a) Pretransferarea ar bulversa, în acest caz, mobilitatea cadrelor didactice prin evitarea concursurilor pentru licee. Tinerii absolvenţi nu ar putea ocupa posturi libere la licee, întrucât acestea ar fi ocupate de profesorii din gimnaziu, anterior scoaterii lor la concurs;

b) Pentru asigurarea calităţii în învăţământul preuniversitar,  concursul este singura modalitate corectă de selectare a cadrelor didactice valoroase, mai ales când se trece de la o treaptă de învăţământ inferioară la alta superioară (gimnaziu – liceu);
c) Întrucât transferarea implică activitate didactică anterioară, implicit posesia gradelor didactice, tinerii absolvenţi foarte valoroşi nu ar avea acces la liceele de prestigiu, decât după o experienţă îndelungată în gimnaziu. Aceştia ar fi privaţi de a se desăvârşi ca dascăli într-un mediu liceal de valoare.

                 PREŞEDINTE                                                                                                             SECRETAR
      Lia Olguţa VASILESCU                                                                                                      Mihai Radan
                                                                                                                                                    Consilier,
                                                                                                                                                   Ioan Ianoş                         

